เตรียมขายกองทุนเปิดกรุงศรีโทเทิลรีเทิร์นบอนด์1-13 ต.ค.
บลจ.อยุธยา ออกกองทุนกรุงศรีโทเทิลรีเทิร์นบอนด์ ลงทุนตราสารหนี้ทั่วโลก คาดผลตอบแทนปีละ 4-5%
22 ก.ย. 2553

บลจ.อยุธยา ออกกองทุนกรุงศรีโทเทิลรีเทิร์นบอนด์ ลงทุนตราสารหนี้ทั่วโลก คาดผลตอบแทนปีละ 4-5% 
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) อยุธยา กล่าวว่า บริษัทเตรียมเสนอขายกองทุนเปิดกรุงศรีโทเทิลรีเทิร์นบอนด์ ในวันที่ 1-13 ต.ค. โดยจะเข้าลงทุนในกองทุน PIMCO Total Return Bond Fund ที่มีนโยบายลงทุนตราสารหนี้ทั่วโลก โดยเน้นลงทุนตราสารหนี้คุณภาพดีอันดับความน่าเชื่อถือเฉลี่ยของตราสารหนี้ที่กองทุนลงทุนอยู่ที่ AA และอายุตราสารเฉลี่ย 4.76 ปี 
นายอาสา อินทรวิชัย ผู้ช่วยกรรมการผู้จัดการ ฝ่ายการลงทุนตราสารหนี้ บลจ.อยุธยา กล่าวว่า กองทุน PIMCO จะใช้กลยุทธ์การบริหารกองทุนแบบยืดหยุ่นสามารถปรับพอร์ตลงทุนตราสารหนี้ได้ทุกประเภท เพื่อให้เข้าสถานการณ์ในแต่ละช่วงเวลาได้ ทำให้ในช่วง 10 ปีที่ผ่านมา กองทุนนี้ให้เป็นบวกมาโดยตลอด และผลดำเนินงานเฉลี่ยย้อนหลัง 10 อยู่ที่ 7.67% ต่อปี ขณะที่ผลดำเนินงานย้อนหลังตั้งแต่ต้นปีจนถึงเดือน ก.ค. อยู่ที่ 7.3%
“กลยุทธ์ที่กองทุนนี้นำมาใช้ คือ พยายามจะมองแนวโน้มตลาดและปรับกลยุทธ์ให้เหมาะกับสถานการณ์ในแต่ละปี ดังนั้นแม่แต่ในปี 2551 ที่เกิดวิกฤตทางการเงิน กองทุนนี้ยังให้ผลตอบแทนได้ถึง 4.3% และยังเห็นโอกาสในการปรับพอร์ตลงทุนจนได้ผลตอบแทน 13% ในปีถัดมา” นายอาสา กล่าว
อย่างไรก็ตาม นายอาสา กล่าวว่า บริษัท PIMCO เชื่อว่า นับจากนี้ไปตลาดตราสารหนี้ทั่วโลกจะให้ผลตอบแทนลดลง โดยเฉลี่ยอยู่ที่ 4-5% ต่อปี ขณะที่ผลดำเนินงานของกองทุนนี้น่าจะอยู่ในระดับเดียวกัน เนื่องจากสภาพเศรษฐกิจขอโลกจะเปลี่ยนแปลงไป การบริโภคจะลดลง บริษัทเอกชนมีการกู้ยืมลดลง และการเข้ามาควบคุมภาคการเงินของรัฐบาลแต่ละประเทศ
“การลงทุนตราสารหนี้ในประเทศไทยที่จะให้ผลตอบแทนประมาณ 4-5% ต่อปี จะต้องลงทุนในหุ้นกู้เอกชนที่มีอายุค่อนข้างยาว ทั้งยังมีความผันผวนสูงและสภาพคล่องต่ำ ทำให้กองทุนนี้เป็นทางเลือกของนักลงทุนที่ต้องการลงทุนตราสารหนี้ที่มีความปลอดภัย ความผันผวนต่ำ ขณะที่ให้ผลตอบแทนที่ดี นอกจากนี้ กองทุนนี้ยังมีนโยบายป้องกันความเสี่ยงอตราแลกเปล่ยนทั้งจำนวนทำให้ผลตอบแทนในสกุลเงินบาทใกล้เคียงกับกองทุนหลัก” นายอาสา กล่าว
ขณะที่ กลยุทธ์การลงทุนในช่วงอัตราดอกเบี้ยขาขึ้นนั้น นายอาสา กล่าวว่า ผู้จัดการกองทุนของ PIMCO สามารถปรับอายุเฉลี่ยของกองทุนให้ต่ำกว่าดัชนีมาตรฐาน เพื่อหลีกเลี่ยงการขาดทุนจากราคาตราสารหนี้ที่ปรับลดลง นอกจากนี้ ยังเพิ่มการลงทุนในตราสารหนี้เอกชน และตราสารหนี้สกุลเงินอื่นๆ นอกเหนือจากเหรียญสหรัฐ เพื่อลดความผันผวนของตราสารหนี้ในช่วงดอกเบี้ยขาขึ้น
ทั้งนี้ สัดส่วนการลงทุนในปัจจุบัน เงินลงทุน 94.4% อยู่ในตลาดตราสารหนี้สหรัฐฯ และตราสารหนี้ในตลาดเกิดใหม่ 5% ซึ่ง นายอาสา กล่าวว่า โดยปกติแล้วกองทุนนี้จะลงทุนในตลาดตราสารหนี้สหรัฐฯ ในสัดส่วนที่สูงอยู่แล้ว แต่สัดส่วนในปัจจุบันถือว่าสูงกว่าปกติ เนื่องจากให้ผลตอบแทนที่ดีกว่าตราสารหนี้ในตลาดเกิดใหม่